ΘΟΥΚΥΔΙΔΟΥ ΙΣΤΟΡΙΑΙ

Βιβλίο 3. **Κεφάλαιο 75**

**ΕΡΜΗΝΕΥΤΙΚΑ ΣΧΟΛΙΑ**

1. **Να αξιολογηθούν από διπλωματική και στρατιωτική άποψη οι ενέργειες του Νικόστρατου. Να σκιαγραφήσετε τον χαρακτήρα του Αθηναίου στρατηγού με βάση τις ενέργειες αυτές.**

Μετά τη νίκη των δημοκρατικών, ο Νικόστρατος έφτασε στην Κέρκυρα με στόχο την αποκατάσταση της κοινωνικής ηρεμίας. Συγκεκριμένα, συμφιλιώνει τις αντίπαλες παρατάξεις, προτείνοντας να δικαστούν μόνο δέκα ολιγαρχικοί, αυτοί που ήταν κύριοι υπεύθυνοι για το πραξικόπημα και τις συγκρούσεις. Έτσι, πετυχαίνει να μείνουν απείραχτοι οι υπόλοιποι ολιγαρχικοί, αφού συμφωνήσουν να συνάψει η Κέρκυρα συμμαχία με την Αθήνα. Επιπλέον, δέχεται την πρόταση των δημοκρατικών να τους παραχωρήσει πέντε δικά του πλοία και να πάρει ισάριθμα (5) δικά τους με κερκυραϊκά πληρώματα. Έπειτα, συμπεριφέρεται με μετριοπάθεια (δηλαδή, χωρίς να χρησιμοποιεί βία ή απειλές) και καθησυχαστικό τρόπο (*παρεμυθεῖτο*) στους ολιγαρχικούς ικέτες. Τέλος, γλιτώνει τους ολιγαρχικούς από τη σφαγή που ετοίμαζαν οι δημοκρατικοί.

Οι ενέργειες αυτές δείχνουν ότι ο Νικόστρατος με διαλλακτικότητα (δηλαδή, διάθεση για συμβιβασμό και συνεννόηση) και διπλωματική ευστροφία καταφέρνει να σταματήσει τις συγκρούσεις χωρίς να χρησιμοποιήσει τη βία, να συμφιλιώσει τους αντιπάλους και να εντάξει την Κέρκυρα στην αθηναϊκή συμμαχία στον πόλεμο κατά των Πελοποννησίων. Άρα, επαναφέρει τη γαλήνη στο νησί εξυπηρετώντας παράλληλα το συμφέρον της πατρίδας του.

Όσον αφορά τον χαρακτήρα του, είναι συνετός, μετριοπαθής και εξαιρετικά διπλωματικός. Φαίνεται να έχει φιλειρηνικά αισθήματα, αφού δεν χρησιμοποιεί τη βία και οι κινήσεις του έχουν ως στόχο να καταλαγιάσουν το πολιτικό μίσος ανάμεσα στους αντιπάλους. Έβλεπε πόσο βαθιά διχασμένη ήταν η κερκυραϊκή κοινωνία και πόσο δύσκολο ήταν να διατηρηθεί η ειρήνη. Η συνολική του στάση, όμως, καθορίζεται από το γεγονός ότι βρίσκεται εκεί για να εξυπηρετήσει τα συμφέροντα της Αθήνας.

1. **Πώς κρίνετε την απόφαση του Νικόστρατου να συμφωνήσει με την πρόταση των δημοκρατικών;**

Ο Νικόστρατος δέχτηκε την πρόταση των δημοκρατικών να τους αφήσει 5 αθηναϊκά πλοία και να πάρει ως αντάλλαγμα ισάριθμα δικά τους, γιατί τη βρήκε λογική και αναγκαία. Η παρουσία των αθηναϊκών πλοίων θα αποθάρρυνε τους ολιγαρχικούς από το να ενεργήσουν εχθρικά.

Πρόθεση δική του ήταν να διασφαλιστεί η ηρεμία στο νησί, καθώς και η διατήρηση της συμμαχίας και με τις δύο παρατάξεις. Ωστόσο, ο Νικόστρατος δεν κατάλαβε τις πραγματικές προθέσεις των δημοκρατικών, οι οποίοι θέλησαν να εκμεταλλευτούν την ευκαιρία για να απαλλαγούν από ένα σημαντικό μέρος των ολιγαρχικών επανδρώνοντας με αυτούς τα πλοία που του υποσχέθηκαν.

**ΛΕΞΙΛΟΓΙΚΑ (**Παραδείγματα **ομόρριζων** λέξεων**)**

**στρατηγός** (στρατός + ἄγω): στρατός, εκστρατεία, αγωγός, καταγωγή, παιδαγωγός κ.α.

**ἀποπεμφθῶσι** (ἀπό + πέμπομαι): πομπή, πομπός, εκπομπή κ.α.

**ἔπρασσε (**πράττω): πράγμα, πράξη, πράκτορας, είσπραξη, πραξικόπημα κ.α.

**ἔμειναν** (μένω)**:** μονή, μόνος, μόνιμος, επιμονή, ανυπόμονος κ.α.

**δείσαντες (**δέδοικα ή δείδω**):** δέος, δειλός, δεινός

**ἀνίστη** (ἀνά + ίστημι): στάση, επανάσταση, κατάστημα, στασίδι, ακατάστατος, στήλη κ.α.

**παρεμυθεῖτο** (παρά + μῦθος): παραμύθι, μυθικός, μυθώδης, μυθολογία, επιμύθιο

**προφάσει** (πρό + φαίνω): φάση, απόφαση, έμφαση, προφανής, διαφάνεια κ.α.

**διακομίζει (**διά + κομίζω)**:** κόμιστρο, συγκομιδή, μετακόμιση κ.α.

**ξύμβασιν** (σύν + βαίνω)**:** βάση, βήμα, διάβαση, ορειβάτης, επιβάτης, ανέβασμα κ.α.

**ὁρῶντες (**ὁρῶ**):** όραση,όραμα, διορατικός, πανοραμικός, αόρατος, όψη, πρόσοψη, άποψη, αυτόπτης, είδωλο, οφθαλμός κ.α.

**ΓΡΑΜΜΑΤΙΚΑ**

**Α) Χρονικές αντικαταστάσεις ρημάτων**

**(Ενεστώτας – Παρατατικός – Μέλλοντας - Αόριστος – Παρακείμενος – Υπερσυντέλικος)**

|  |  |  |  |  |  |
| --- | --- | --- | --- | --- | --- |
| **Ενεστώτας** | **Παρατατ.** | **Μέλλοντας** | **Αόριστος** | **Παρακείμενος** | **Υπερσυντέλ.** |
| καταλέγουσι | **κατέλεγον** | καταλέξουσι | κατέλεξαν | κατειλόχασι |  |
| πράσσει | **έπρασσε** | πράξει | έπραξε | πέπραχε /  πέπραγε | επεπράχει/ επεπράγει |
| λαμβάνει | ελάμβανε | λήψεται | **έλαβε** | είληφε | ειλήφει |
| διαπέμπεται | **διεπέμπετο** | διαπέμψεται  διαπεμφθήσεται | διεπέμψατο  διεπέμφθη | διαπέπεμπται | διεπέπεμπτο |